CELEX: 32011R1372
Language: hu
Date: 2011-12-21 00:00:00
Title: A Bizottság 1372/2011/EU végrehajtási rendelete ( 2011. december 21. ) az acetoklór hatóanyag jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megtagadásáról és a 2008/934/EK bizottsági határozat módosításáról  EGT-vonatkozású szöveg

22.12.2011   
            
            
               HU
            
            
               Az Európai Unió Hivatalos Lapja
            
            
               L 341/45
            
         A BIZOTTSÁG 1372/2011/EU VÉGREHAJTÁSI RENDELETE
   (2011. december 21.)
   az acetoklór hatóanyag jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megtagadásáról és a 2008/934/EK bizottsági határozat módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 13. cikke (2) bekezdésére és 78. cikke (2) bekezdésére,
   mivel:
   
               (1)
            
            
               Az 1107/2009/EK rendelet 80. cikke (1) bekezdésének c) pontja szerint a 91/414/EGK tanácsi irányelv (2) alkalmazandó a jóváhagyási eljárás és feltételek tekintetében azon hatóanyagokra, amelyek esetében – a 91/414/EGK tanácsi irányelv alkalmazására vonatkozó részletes szabályoknak az irányelv 8. cikke (2) bekezdésében említett munkaprogramban szereplő, de az irányelv I. mellékletébe fel nem vett hatóanyagok szokásos és gyorsított eljárással való értékelése tekintetében történő megállapításáról szóló, 2008. január 17-i 33/2008/EK bizottsági rendelet (3) 16. cikkével összhangban – megállapították a kérelem teljességét. Az acetoklór hatóanyag esetében a kérelem teljességét az említett rendelet szerint megállapították.
            
         
               (2)
            
            
               A 451/2000/EK (4) és az 1490/2002/EK (5) bizottsági rendelet megállapítja a 91/414/EGK irányelv 8. cikkének (2) bekezdésében említett munkaprogram második és harmadik szakaszának végrehajtására vonatkozó részletes szabályokat, és létrehozza azon hatóanyagok jegyzékeit, amelyeket a 91/414/EGK irányelv I. mellékletébe történő lehetséges felvétel céljából értékelni kell. E jegyzék egyike tartalmazza az acetoklórt is.
            
         
               (3)
            
            
               A 91/414/EGK tanácsi irányelv 8. cikkének (2) bekezdésében említett munkaprogram harmadik szakaszának végrehajtásáról szóló további részletes szabályok megállapításáról szóló 1490/2002/EK bizottsági rendelet és a 91/414/EGK tanácsi irányelv 8. cikkének (2) bekezdésében említett munkaprogram negyedik szakasza végrehajtásának további részletes szabályait megállapító 2229/2004/EK rendelet módosításáról szóló, 2007. szeptember 20-i 1095/2007/EK bizottsági rendelet (6) 3. cikke (2) bekezdésének megfelelően a bejelentő az 1095/2007/EK rendelet hatálybalépésétől számított két hónapon belül visszavonta a hatóanyagnak a 91/414/EGK irányelv I. mellékletébe való felvételéhez biztosított támogatását. A Bizottság ezért – az egyes hatóanyagoknak a 91/414/EGK tanácsi irányelv I. mellékletébe történő felvétele megtagadásáról és az e hatóanyagokat tartalmazó növényvédő szerek engedélyének visszavonásáról szóló, 2008. december 5-i 2008/934/EK bizottsági határozat (7) elfogadásával – megtagadta az acetoklór felvételét.
            
         
               (4)
            
            
               A 91/414/EGK irányelv 6. cikkének (2) bekezdése szerint az eredeti bejelentő (a továbbiakban: kérelmező) gyorsított eljárás alkalmazása iránti új kérelmet nyújtott be a 33/2008/EK rendelet 14–19. cikkében előírtak alapján.
            
         
               (5)
            
            
               A kérelmet az 1490/2002/EK rendelettel kijelölt referens tagállamnak, Spanyolországnak nyújtották be. A gyorsított eljárásra vonatkozó határidőt betartották. A hatóanyag specifikációja és a támogatott felhasználási célok azonosak a 2008/934/EK határozatban szereplőkkel. A kérelem megfelel továbbá a 33/2008/EK rendelet 15. cikkében foglalt többi tartalmi és eljárási előírásnak is.
            
         
               (6)
            
            
               Spanyolország elvégezte a kérelmező által benyújtott kiegészítő adatok értékelését, és kiegészítő jelentést készített. Az említett jelentést 2010. április 22-én továbbította az Európai Élelmiszerbiztonsági Hatóságnak (a továbbiakban: a Hatóság) és a Bizottságnak. A Hatóság a kiegészítő jelentést megküldte a többi tagállamnak és a kérelmezőnek, felkérte őket észrevételeik megtételére, a beérkezett észrevételeket pedig továbbította a Bizottságnak. A 33/2008/EK rendelet 20. cikke (1) bekezdésének megfelelően és a Bizottság kérésére a Hatóság 2011. április 18-án benyújtotta az acetoklórra vonatkozó következtetését (8) a Bizottságnak. Az értékelő jelentés tervezetét, a kiegészítő jelentést és a Hatóság következtetéseit a Bizottság az Élelmiszerlánc- és Állategészségügyi Állandó Bizottságban a tagállamokkal együtt megvizsgálta, majd ezeket az acetoklórról szóló bizottsági vizsgálati jelentés formájában 2011. október 11-én véglegesítették.
            
         
               (7)
            
            
               A hatóanyag értékelése során aggályok merültek fel, különös tekintettel a következőkre: a megengedett napi bevitel mértékét meghaladó potenciális emberi expozíciót azonosítottak. Fennáll továbbá a felszíni vízben megjelenő t-norklór-acetoklór metabolitból – amelynek genotoxicitása nem zárható ki – eredő emberi expozíció lehetősége. A talajvíz-szennyeződés magas kockázatot jelent számos metabolitra, magas kockázatot a vízi élőlényekre és hosszú távú magas kockázatot a növényevő madarakra. Végül, a rendelkezésre álló információ nem volt elegendő ahhoz, hogy dönteni lehessen a felszín alatti vizek t-norklór-acetoklór és t-hidroxi-acetoklór metabolitokkal való szennyezésének kockázatértékeléséről.
            
         
               (8)
            
            
               A Bizottság felkérte a kérelmezőt a Hatóság megállapításaira vonatkozó észrevételei benyújtására. A 33/2008/EK rendelet 21. cikke (1) bekezdésének megfelelően a Bizottság továbbá felkérte a kérelmezőt, hogy nyújtsa be észrevételeit a felülvizsgálati jelentés tervezetével kapcsolatosan. A kérelmező benyújtotta észrevételeit, amelyeket körültekintően megvizsgáltak.
            
         
               (9)
            
            
               A kérelmező által felhozott érvek ugyanakkor nem tudták eloszlatni a (7) preambulumbekezdésben említett aggályokat. Következésképpen nem nyert bizonyítást, hogy a javasolt felhasználási feltételek mellett az acetoklórt tartalmazó növényvédő szerek általában megfelelnek a 91/414/EGK irányelv 5. cikke (1) bekezdésének a) és b) pontjában megállapított követelményeknek.
            
         
               (10)
            
            
               Az acetoklór ezért az 1107/2009/EK rendelet 13. cikkének (2) bekezdése szerint nem hagyható jóvá.
            
         
               (11)
            
            
               Annak érdekében, hogy a tagállamoknak időt biztosítsanak az acetoklórt tartalmazó növényvédő szerek engedélyeinek visszavonására, el kell térni az 1490/2002/EK rendelettől.
            
         
               (12)
            
            
               Azon acetoklórt tartalmazó növényvédő szerek esetében, amelyek tekintetében a tagállamok az 1107/2009/EK rendelet 46. cikke értelmében türelmi időt biztosítanak, ennek az időszaknak legkésőbb egy évvel az adott engedély visszavonását követően véget kell érnie.
            
         
               (13)
            
            
               E rendelet nem sérti a kérelmezők azon jogát, hogy az acetoklórra vonatkozóan további kérelmet nyújtsanak be az 1107/2009/EK rendelet 7. cikke szerint.
            
         
               (14)
            
            
               Az egyértelműség érdekében a 2008/934/EK határozat mellékletének acetoklórra vonatkozó bejegyzését el kell hagyni.
            
         
               (15)
            
            
               A 2008/934/EK határozatot ezért a fentieknek megfelelően módosítani kell.
            
         
               (16)
            
            
               Az Élelmiszerlánc- és Állategészségügyi Állandó Bizottság nem nyilvánított véleményt. Végrehajtási aktust kell elfogadni, ezért az elnök a végrehatási aktus tervezetét további megvitatás céljából a fellebbviteli bizottság elé terjesztette. Az e rendeletben előírt intézkedések összhangban vannak a fellebbviteli bizottság véleményével,
            
         ELFOGADTA EZT A RENDELETET:
   1. cikk
   A hatóanyag jóváhagyásának megtagadása
   A Bizottság nem hagyja jóvá az acetoklór hatóanyagot.
   2. cikk
   Átmeneti intézkedések
   Az 1490/2002/EK rendelet 12. cikke (3) bekezdésétől eltérően a tagállamok biztosítják az acetoklórt tartalmazó növényvédő szerek engedélyeinek 2012. június 23-ig történő visszavonását.
   3. cikk
   Türelmi idő
   A tagállamok által az 1107/2009/EK rendelet 46. cikke értelmében biztosított türelmi idő a lehető legrövidebb, és legkésőbb egy évvel az adott engedély visszavonását követően lejár.
   4. cikk
   A 2008/934/EK határozat módosítása
   A 2008/934/EK határozat mellékletében az „acetoklór” bejegyzést el kell hagyni.
   5. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2011. december 21-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 309., 2009.11.24., 1. o.
   
      (2)  HL L 230., 1991.8.19., 1. o.
   
      (3)  HL L 15., 2008.1.18., 5. o.
   
      (4)  HL L 55., 2000.2.29., 25. o.
   
      (5)  HL L 224., 2002.8.21., 23. o.
   
      (6)  HL L 246., 2007.9.21., 19. o.
   
      (7)  HL L 333., 2008.12.11., 11. o.
   
      (8)  Európai Élelmiszerbiztonsági Hatóság; Conclusion on the peer review of the pesticide risk assessment of the active substance asulam (Az acetoklór hatóanyagú növényvédő szereknél felmerülő kockázatok értékelésének szakmai vizsgálatából levont következtetés). EFSA Journal 2011; 9(5):2143. [109 o.]. doi:10.2903/j.efsa.2011.2143. Elérhető a következő weboldalon: www.efsa.europa.eu/efsajournal.htm